**Ramuri de ninsori**

*Luca Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te mai aștept să-mi spui povestea noastră,

la ceasul când pe liniște cad vise,

să-ți învelesc cu ramuri de ninsori,

tăcerea rece-a urmelor promise.

Prin lanuri de zăpadă plânge vântul,

e-atât de frig și lumânări se sting,

pe strada îmbrăcată-n poezie,

cu pleoapa unui zâmbet te ating...

Cu două astre luminăm iubirea,

prin noaptea veche, pasul ți-l ascund,

ca umbra, dintr-o palidă scânteie,

în galaxia unei șoapte mă scufund...

Bucăți de timp ne luminează glasul,

ecoul meu se frânge-n paradis,

dezleg enigma firelor de iarbă,

și lacrima cuvântului nescris.

Petale albe cheamă primăvara,

un ghiocel se leagănă-n privire,

în ochii tăi se-adapă Universul,

și-o inimă născută din iubire.

Daniel Luca 17 ianuarie 2021